Mohammed Awal Salifu ta' 33 sena mill-Għana ma ngħatax il-ħelsien mill-arrest wara li wieġeb mhux ħati li aggredixxa tliet uffiċjali tal-Pulizija mit-Taqsima tal-Immigrazzjoni meta kienu qed jagħmlu spezzjoni qrib is-salib tal-Marsa L-immigranti li għandu passaport Taljan ġie mixli li għall-ħabta tad-9.30 a.m. tal-Ħamis hedded tliet uffiċjali tal-pulizija waqt li kienu qed jaqdu dmirijiethom. Huwa ġie mixli wkoll li attakkahom u rreżisthom bi vjolenza u li darab b'mod ħafif kuntistabbli mara. Huwa ġie mixli wkoll li għamel ħsara fil-mobile phone ta' wieħed mit-tliet pulizija. Il-Maġistrat Joe Mifsud sostna li l-imputat kien fid-dmir li, mingħajr paroli u xenati żejda, jobdi l-ordnijiet leġittimi li ngħatawlu mill Pulizija. Il-Maġistrat Mifsud sostna li l-ordnijiet leġittimi mogħtija mill-Pulizija liċ-ċittadin m'humiex hemmhekk biex jiġu kkontestati, argumentati, imkasbra jew injorati. Qal li dawn qegħdin hemmhekk biex jiġu obduti – dejjem u mingħajr dewmien, għalkemm bla preġudizju għad-drittijiet tiegħu. Sostna li fin-nuqqas ta' dan, ikun ifisser li kull persuna jkollha l-jedd taġixxi kif trid u jogħġobha mingħajr ħadd ma jista' jzommha jew irażżanha. Qal li f'dan il-każ niġu fi stat ta' ġungla. Sostna li l-atteġġjament tal-imputat fil-konfront tal-Pulizija mill-ewwel deher li kien menefregista, ta' sfida, u mhux l-inqas aggressiv, tant li kkaġuna ġrieħi ħfief fuq tliet membri tal-korp tal-pulizija. Il-Qorti sostniet li bl-aġir tiegħu, l-akkużat ħoloq allarm bla bżonn fost il-popolazzjoni Maltija u għamel ħsara kbira lil immaġini tal-maġġoranza tal-barranin li jgħixu f'pajjiżna li jimxu skruplożament mal-liġijiet ta' pajjiżna b'armonija ma' min jgħix f'din is-soċjetà.